“በማንኛውም ጊዜ ጠንቃቃና ዝግጁ ሆኖ መገኘት የጠቢብነት መገለጫ ነው” ጠቅላይ ሚኒስትር ዶ/ር አብይ አህመድ
አዲስ አበባ፦ በማንኛውም ጊዜ ጠንቃቃና ዝግጁ ሆኖ መገኘት የጠቢብነት መገለጫ ነው።የምናውቀውንና የምናምነውን መተግበር ሲያቅተን ለምን ? ብለን መጠየቅ ይኖርብናል።በከፍታ የሚኖር እኛነታችንን ከልዕልና ወደ ዝቅታ የሚገፋብንን አጋጣሚ በሌሊት ጨለማ እንደሚመጣ ውስጥ አዋቂ ሌባ መቁጠር ነው።በጨለማ ውስጥ አድብቶ ሀብታችንን ሊቀማ የሚመጣን ውስጥ አዋቂ ሌባ ጠመንጃ ታጥቀን አንመልሰውም።ጩቤ ታጥቆ መጠበቅም ቢሆን ብዙም ከጉዳት አያድነንም።በጨለማ ከሚመጣ ውስጥ አዋቂ ሌባ በሚገባ መከላከል የምንችለው በአዕምሯዊ ብርሃን ነው። አዕምሯዊ ብርሃን ማለት ልቡና ነው። ልብ ማድረግ ማለት መረጃን መቀበል፣ ማሰላሰል፣ ማገናዘብና ባገናዘቡት ልክ መተግበር ነው። ጨለማ ሁሉ በብርሃን ይሸነፋል።ጥፋትም
የሚሸነፈው በልቡና ነው። ጠንቃቃና ሥነ ምግባራዊ መሆን ከልቡና የሚገኝ ነው። ነገሮችን ልብ እንበል፤ ጊዜ ሰጥተን እናሰላስል፣ እንገንዘብ፣ ከዚያም በተገነዘብነው ልክ እንተግብር፣ ባወቅነው ልክ እንኑር። ከስሜት ርቀን፣ በልቡና ተመርተን የሰውን ልጅ የማስተዋል ደረጃ በሚመጥን ምግባርና ሰብአዊነት የምንደምቅበት ፣ ኢትዮጵያዊነትን ደግሞ በአልማዝ የምናስጌጥበት ታሪካዊ ወቅት ላይ እንገኛለን። ወደታች ስንሄድ ጨለማ ነው። ወደ ላይ ስንሄድ ብርሃን። ወደ ላይ ወደ ዕውቀትና ምግባር ከፍታ እንሂድ። በብርሃንም መንገድ እንመላለስ፡፡አዲስ ዘመን  ሚያዝያ 10/2012 በ ጋዜጣው ሪፖርተር